Repubblika Tappoġġja 52 Vittma Ta' Ksur Tad-Drittijiet Fundamentali Fil-Massakru Tal-Għid 2020 Repubblika qed tappoġġja 52 persuna f'kawża kostituzzjonali li nfetħet illum minn qraba ta' tnejn mill-persuni li tħallew imutu bil-għatx jew jegħrqu f'operazzjoni "ta' salvataġġ" ikkoordinata minn Malta f'April li għadda u fil-kawża ta' 50 persuna li kienu fuq l-istess dgħajsa u b'ordni tal-gvern tgħabbew fuq dgħajsa mqabbda mill-gvern u ttieħdu f'kampijiet tal-konċentrament fil-Libja. L-inċident seħħ ftit wara l-Għid meta għal ġranet sħaħ il-gvern ordna li dgħajjes b'immigranti abbord jitħallew mingħajr għajnuna minkejja li d-dgħajjes tagħhom ma kinux qed jiċċaqalqu u kienu qed jitolbu li jiġu salvati. Ajruplan tal-FRONTEX ra d-dgħajsa ta' dawn il-migranti fl-ibħra mgħassa minn Malta kmieni fil-għodu nhar il-11 ta' April 2020. Kien ilhom fl-ilma mill-anqas 3 ijiem. Il-gvern Malti żamm lura l-patrol boats ekwipaġġati tal-armata ta' Malta u wara ħafna dewmien bagħat dgħajsa tas-sajd Dar Al Salam 1 biex tiġborhom. Din kienet dgħajsa li telqet mill-Port il-Kbir u li waslet ħdejn il-migranti nhar l-14 ta' April kmieni fil-għodu. Sa dak il-ħin kienu mietu diversi migranti, fosthom Mogos Tesfamichael Welday u Filimon Mengsteab Ghebremedhin. Ħut dawn it-tnejn fetħu kawża kostituzzjonali llum kontra l-Prim Ministru Robert Abela, il-Ministru tal-Intern Byron Camilleri, u l-Kap tal-Armata Jeffrey Curmi u talbu lill-qorti tiddikjara li Malta kisret id-dritt tal-ħajja ta' ħuthom kif imħares mill-kostituzzjoni u mill-konvenzjoni Ewropea tad-drittijiet tal-bniedem. Intant il-ħamsin applikant l-oħra minn dawk li baqgħu ħajjin, tqiegħdu fuq id-dgħajsa tas-sajd u tħallew mingħajr ilma u ikel sakemm waslu Tripli. Kien hemm minn sħabhom li mietu fuq il-vjaġġ lura lejn Tripli fejn ma ngħatat ebda kura medika. Għax tqabbdet mill-gvern id-dgħajsa Dar Al Salam 1 kienet aġent tal-istat Malti li iżda ma kkunsidrax il-fatt li l-migranti kellhom ċertifikati tan-Nazzjonijiet Uniti li kienu qed ifittxu ażil. Hu obbligu ta' Malta li skond il-liġijiet Ewropej irid jagħti opportunità lil kull min jasal Malta li jkollu l-applikazzjoni tiegħu għall-ażil ikkunsidrata. Meta waslu Tripli, il-migranti ttieħdu f'kampijiet tal-konċentrament fejn kienu arrestati illegalment u trattati b'mod inuman. Ħamsin migrant talbu lill-qorti Maltija tiddikjara li Malta kisret l-obbligu kostituzzjonali li joħroġ ukoll mill-konvenzjoni Ewropea tad-drittijiet tal-bniedem li Malta taħdem biex tipprevjeni t-tortura. L-applikanti talbu lill-qorti wkoll tiddikjara li Malta kisret l-obbligi tagħha taħt il-liġi Ewropea li tikkunsidra applikazzjonijiet t'ażil. Fil-fatt il-kawża tal-lum titlob lill-qorti tordna li Malta tħalli lil dawn il-ħamsin migrant jiġu Malta biex japplikaw għall-ażil. L-avukat li qed jirrapreżenta 't-52 persuna li qed iressqu l-kawża kostituzzjonali llum hu Paul Borg Olivier. Repubblika qed tħallas l-ispejjeż kollha tal-qorti f'din il-kawża. Donazzjonijiet ta' persuni li jixtiequ jappoġġjaw dan l-isforz huma mitluba li jintbagħtu lil Repubblika fuq https://repubblika.org/donations/ Il-kawża qed issir fl-ismijiet ta' Fthawi Tesfamichael Welday u Asfaha Letenugus Amelesom, ħut il-mejtinMogos Tesfamichael Welday u Filimon Mengsteab Ghebremedhin. Il-50 persuna l-oħra li qed jiftħu l-kawża wara li ntbagħtu lura l-Libja f'kampijiet ta' konċentrament huma: Dan l-artiklu mhuwiex disponibbli f'din il-lingwa. Jekk jogħġbok aqra bil-lingwa/i li ġejjin: